30 unge fra Kongerslev havde planlagt at tage på Roskilde, men da coronaen ødelagde de planer, arrangerede de deres egen festival i haven - det er Kærlighed i Kongerslev.

Der er armbånd, bands og telt - og naturligvis drikkevarer. Og det er sådan set alt, der skal for 30 unge nu kan kalde festivalen Kærlighed i Kongerslev en realitet. Og nå ja, så havde en af arrangørene, William Frank Carstens på forhånd lige sikret sig, at han kunne låne sine forældres baghave. Alt sammen som plaster på såret over, at han og kammeraterne ikke som vanligt kunne komme til Roskilde Festival i år. - Det er total festivalstemning. Det er næsten som Roskilde bare med billigere øl, siger William Frank Carstens, da TV2 Nord lørdag aften kigger forbi. Der er blot 30 festivaldeltagere, og de kender alle hinanden fra tiden på Aalborg Katedralskole, og selv om der er fest og farver og kærlighed i Kongerslev, så tager de unge sundhedsmyndighederns anvisninger alvorligt, når det handler om god håndhygiejne. - Vi har haft mange overvejelser og var også ved at aflyse, men da det kom frem, at man nu må være 50 samlet, og ja, fordi vi alle kender hinanden og er fornuftige mennesker, så kunne det lade sig gøre, siger William Frank Carstens. På scenen er vennerne også - og deriblandt den fra X Factor-kendte Emilie Esther, som på festivalen Kærlighed i Kongerslev synger Taylor Swift-sange - som erstatning for den ægte Taylor Swift, som skulle have optrådt i år på Roskilde. Og spørger man de unge i haven i Kongerslev, så er det ganske vist første gang med festivalen der - men måske ikke sidste gang. Hvem ved, måske er Kærlighed i Kongerslev kommet for at blive som et alternativ for Roskilde Festival.